RESOLUCIÓN do 20 de maio de 2009, da Secretaría Xeral de Ordenación do Territorio e Urbanismo, sobre o expediente de delimitación de solo de núcleo rural de Fontao, parroquia de Meangos, do concello de Abegondo (A Coruña).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 23/07/2009

O Concello de Abegondo remite o expediente de delimitación referido, para os efectos de obter a súa aprobación definitiva, conforme a disposición adicional segunda, punto 2, da Lei 9/2002, do 30 de decembro, de ordenación urbanística e protección do medio rural de Galicia (LOUG).
I. Antecedentes:
1. O Concello de Abegondo carece de planeamento xeral de ámbito municipal, dado que as normas subsidiarias municipais de 1997 foron anuladas por sentenza do Tribunal Superior de Xustiza de Galicia do 14-9-2000, firme por inadmisión do recurso de casación interposto ante o Tribunal Supremo por auto do 27-11-2003.
2. En consecuencia, o réxime urbanístico aplicable no concello vén determinado polas estipulacións ao respecto establecidas na LOUG, nos termos da súa disposición adicional segunda.
3. Resultan, así mesmo, de aplicación, en canto non contraveñan a LOUG, as normas complementarias e subsidiarias de planeamento (NSCP) da provincia da Coruña aprobadas definitivamente por orde da Consellería de Ordenación do Territorio e Obras Públicas do 3-4-1991.
4. O expediente de delimitación do núcleo rural de Fontao, na parroquia de Meangos, foi tramitado de acordo co previsto no inciso terceiro do punto 2 desa disposición adicional segunda da LOUG, e nel constan, entre outros:
-Certificación do acordo de aprobación inicial pola Xunta de Goberno Local do 15-7-2006.
-Certificación acreditativa do resultado da información pública, sen que se presentase alegación ningunha.
-Informes favorables dos organismos con competencias sectoriais en materia de augas, patrimonio cultural e estradas provinciais.
-Certificación do acordo de aprobación provisional polo Pleno do Concello en sesión do 9-11-2007.
-Resolución da Dirección Xeral de Urbanismo de data 4-3-2008, pola que non se outorga a aprobación definitiva ao expediente de delimitación, con indicación de que se emendasen as deficiencias expostas nela.
-Certificación do novo acordo de aprobación provisional polo Concello Pleno en sesión do 21-1-2009.
II. Consideracións e fundamentación:
Logo de analizar a documentación remitida polo Concello de Abegondo, e á vista do informe elaborado polo Servizo de Urbanismo do Departamento Territorial da Coruña, cómpre facer as seguintes consideracións:
1. Obxecto.
O proxecto en que se basea esta resolución refírese á delimitación do núcleo rural de Fontao, parroquia de Meangos, fixando un ámbito para o asentamento rural en sentido estrito de 12.706,76 m2 (fronte aos 18.839,51 m2 propostos na anterior documentación, que foi obxecto de resolución autonómica denegatoria o 4 de marzo de 2008) e unha área de expansión duns 7.400 m2 (que reduce notablemente a de 60.093 m2 prevista anteriormente).
2. Identificación do núcleo.
O lugar de Fontao, na parroquia de Meangos, aparece recoñecido como entidade de poboación no Nomenclátor oficial da provincia da Coruña.
3. Delimitación do asentamento de poboación ou núcleo rural en sentido estrito.
3.1. Examinada a delimitación consonte os criterios establecidos no artigo 13.3º da LOUG e nas NSCP da provincia da Coruña (divisibilidade e condicións particulares das parcelas, recuamentos mínimos previstos na normativa, tamaño da edificación tradicional presente no núcleo e localización das edificacións de carácter tradicional), resulta que a consolidación edificatoria no ámbito da delimitación proxectada acada o 50% exixido legalmente.
3.2. A delimitación proposta excede lixeiramente no seu extremo norte os 50 m establecidos no artigo 13.3º da LOUG como distancia máxima para considerar respecto das edificacións tradicionais do núcleo.
3.3. En relación co anterior, cómpre subliñar que o ámbito territorial que se inclúe na delimitación do núcleo, sen axustarse a esa limitación legal dos 50 m, acada unha entidade de 10 m lineais e uns 150 m2 de superficie delimitada a maiores, e que se corresponde coa localización dunha fonte/lavadoiro pública existente que se cualifica como dotación e equipamento ao servizo do núcleo.
4. Delimitación da área de expansión.
4.1. Esa área afecta terreos que foron obxecto de concentración parcelaria por resolución producida no ano 1974, polo que nos termos do artigo 32.2º a) LOUG se considera que non resultan suxeitos a especial protección agropecuaria.
4.2. A área de expansión non afecta nin a estrada provincial que atravesa o núcleo nin ao ámbito afectado pola protección de resultas do Camiño Inglés de Santiago.
Ao abeiro do establecido na disposicion adicional segunda punto 2 da LOUG, e no artigo 3 do Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, a competencia para a aprobación definitiva dos expedientes de delimitación de solo de núcleo rural correspóndelle á Secretaría Xeral de Ordenación do Territorio e Urbanismo.
III. Resolución:
Visto canto antecede, apróbase definitivamente o expediente de delimitación do núcleo rural de Fontao, parroquia de Meangos, do concello de Abegondo.
Contra esta resolución, que non pon fin á vía administrativa, poderase interpoñer recurso de alzada perante o conselleiro de Medio Ambiente, Territorio e Infraestruturas no prazo dun mes, contado a partir do día seguinte ao da notificación desta resolución, sen prexuízo de que os interesados poidan exercer, se é o caso, calquera outro que coiden procedente (artigos 48, 58, 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común).
No suposto de que o interesado sexa unha administración pública, non caberá interpoñer recurso en vía administrativa, podendo interpoñer recurso contencioso-administrativo, perante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación, sen prexuízo da formulación, se é o caso, do requirimento previo en igual prazo (artigos 44 e 46 da Lei 29/1998, do 13 de xullo, da xurisdición contencioso-administrativa).
Santiago de Compostela, 20 de maio de 2009.
María Encarnación Rivas Díaz
Secretaria xeral de Ordenación do Territorio
e Urbanismo
Ver referencia pdf "14300D006P011.PDF"